《茉莉》
明代·张诩

茉莉穷花品，应居第一评。色如西子白，香赛马牙清。

艳骨元仙种，冰肌讶日精。铅华尽捐弃，朴素得轻盈。

望断金闺曙，魂迷蛱蝶轻。鸟来应代语，风动只含情。

当暑丽如妓，佳人摘满籯。插头无限好，薰茗有馀馨。

性亦能蠲忿，功兼助养生。自怜生远海，徒只播芳名。

青锦何人赋，绯桃浪子称。猗兰从入操，绝意慕浮荣。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。